Bejaarde vrou wil na privaat psigiatriese hospitaal skuifSophia de Villiers tydens 'n vorige verskyning by die Wynbergse streekshof. Foto: Jeffrey Abrahams Die saak is tot 25 Junie uitgestel om die hof kans te gun om die aansoek te evalueer. Sophia de Villiers (76) het glo verlief geraak op ŉ man saam met wie sy begin brug speel het ná haar egskeiding. Sy het in 2006 glo ŉ sluipmoordenaar gehuur om die man, Tony Wilson, se vrou te vermoor. Irene “Nicky” Wilson van Vishoek het die aanval, waarin sy sewe keer met ŉ mes gesteek is, oorleef. De Villiers is in hegtenis geneem en van poging tot moord aangekla. De Villiers se dagboek het glo die volgende instruksies bevat: “Bly stil, moet vir niemand sê nie. Nie die vrou nie. Kry sterk man. Donderdag: Messe. Verwyder vingerafdrukke na die tyd. Moenie hardloop nie. Hou die deure oop. Telefone. Moenie skree nie. Los messe daar. Ontmoet (by) biblioteek. Moenie na my huis toe kom nie. Maak jou vingernaels skoon.” Die polisie het nooit die sluipmoordenaar, ene Kingston, opgespoor nie en hy het vermoedelik na Transkei gevlug. ŉ Sielkundige evaluering het bevind dat De Villiers nie die gevolge van haar dade begryp het nie, en gevolglik nie bevoeg is om verhoor te staan nie. Sy is deur magistraat Carel Meyer as ŉ pasiënt van die Staatspresident verklaar en by die Lentegeur staatpsigiatriese-hospitaal opgeneem om die res van haar lewe daar te spandeer. William Booth, prokureur vir die verdediging het gesê dat hy ŉ aansoek by die hooggeregshof van die Wes-Kaap ingedien het om die streekshof se bevel dat De Villiers by ŉ staatsinstansie gehou moet word, hersien moet word. Booth het versoek dat De Villiers na ŉ privaathospitaal verskuif moet word. Die staat het egter die aansoek teengestaan, maar het nog nie dokumente by die hooggeregshof ingedien nie.